Gara poetica
Samugheo (31 agosto 1965) – festa de Santu ’Asile

Poetas:
Barore Tucone 
Remundu Piras 

Temi:
1° tema:  sa gherra – sa paghe
2° tema:  

ESORDIU

Tucone
Cun sa zente in s'arca 'e allegria
est Samugheo, si mai ti apo 'idu.
A t"ìdere de nou àtera ia
m'est própiu a s'ànima cumbidu:
no mi paret nemmancu in solte mia
a Samugheo a bider aunidu.
ja chi m'est capitadu e chena crere
atzeta unu saludu a piaghere.

Piras
Nara, nara e comente, Samugheo,
m'as chélfidu a torràrende a igue.
Chi risplenda in su palcu non be-i creo
ca in pinna 'e s'istella b'est sa nue.
De te no mi so ismentigadu deo
ne de me olvidadu ti ses tue:
ja chi che torro e l'at chélfidu Deu
como aggradessi su saludu meu.

Tucone
Dae s'annu chi so restadu solu
mi nde aiat példidu su gustu.
E chie de una festa no nde at dolu
cando cumbinat a sutzedire custu?
Ocannu chi no nd'ada oriolu
sa fortuna sos didos bi at infustu:
no at chélfidu pius a mi tratènnere
e ispessadu mi nde at fatu 'ènnere.

Piras
L'ischis chi Samugheo est incostante
ma tantu 'e ch"enner non podia crere.
Tue as fatu su tou dovere
comente unu maridu menguante
chi innanti innanti fuit cun s'amante
e s ammentat de poi 'e sa muzere.
Tando ca sa cusséntzla lu borrat
dae s'amante a sa muzere torrat.

Tucone
Cand"enit un'isposu a iscumpàrrere
dae su nidu sagradu 'e s'isposa
pàrede su decoro a li sotràrrere:
si podet fagher fenamenta gelosa.
Da chi torrat de nou it'at a nàrrere?
Tzeltu ch'in coro est allegra e festosa
e che cancellat s'època molesta:
tand'est allegra ca est dulche festa.

Piras
Ma su maridu che ribbelle anghélu
cando cun sa muzere est incostante
da chi s"idet a vicinu a s'amante
paret tochend'a póddighes su chelu.
Ma a pagu a pagu in su coro su gelu
nde l'intrat ca su coro ch'est distante.
Tando s'ammentat de cuddu dovere
e torrat a sa própia muzere.

Tucone
Su maridu ja istat gioviale
cando agatat regaladu un'imene.
Ma da chi finit cudd'època tale
ja istat desativu e ritiene
e tando sa muzere b'istat bene
ma su maridu podet istare male
ca bi at calchi cosa 'e li pèrrere
chi a finire mai diat chèrrere.

Piras
Da cando atesu ch'apo postu pe'
chi no so che in prim'in pitzinnia
infatis deo mancu be-i creia
chi ammentadu t'èsseras de me.
Como ammentadu ca ti nde ses, cre',
m'ischidat cudda antiga fantasia
po torrare a cantare a sos amigos,
a sos novellos che a sos antigos.

Tucone
Ognunu tenet sos disizos suos:
sas veltudes, sos donos e difetos.
Eo sun annos ja barantaduos
a su mese de trìulas cumpletos
a Santu Costantinu 'e sos cuncluos
chi sos primos passizos ch'apo eletos.
Sunu paritzos annos de distacos:
como ch'est tempus de si nd'esser istracos.

Piras
Mi paret Samugheo cambiadu:
no est che primu, no, cando ch"enia
chi tando fut su pópulu animadu,
tot'atentu fit po sa poesia.
Però corno unu circu apo notadu
chi che passizan in periferia.
Cuss'a sa gara est a li ponner fogu:
podian passizar'ln àteru logu.

Tucone
A passizare fatan puru sas proas
sos chi no cheren sere in cussas petzas.
Però sos chi su fogu an in sas coas
sas atas a istundare t'atretzas.
E chie peldet sas iscalpas noas
tando si torrat a bestire sas vetzas:
s'at de passare in ispinosas zonas
fena sas vetzas an a parrer bonas.

Piras
Sa zente como inoghe est tota mista
però mi paret mala opinione.
Si sos poetas ana postu in lista
deven puru prestare atentzlone:
no a si fagher unu giru in pista
a palas de sa populatzlone.
Sos chi sunu de fronte sun cun megus
ma no bi cheren, no, cuddos de segus.

Tucone
No lu 'idet e paret in tramontu
de fronte a una rughe chi bi fiat.
Però dognunu ai su sou contu
e chi lu ìscana totu non si niat
ca unu cando est ritzu est pius prontu
e cando li piaghet si ch'aviat.
E no bi at niunu chi lu cumandat:
a piaghere 'enit e si ch'andat.

Piras
(Ma) Deo si sa lamenta l'apo fata
pro figurinos e càndidas melas
invece e si nd'enner a piata
anden a sas istranas pius carrelas
inue no b'at lughes ne candelas
ca a passizare sa zona est adata
poite si passizan totu inoghe
ja disturban sa zente e-i sa 'oghe.

Tucone
Mancari siat a pianu a pianu
chi sa 'oghe non sonet che-i su brunzu
si unu in orijas este sanu
intendet su murmutu e su murrunzu
ca sas rùndines benin in beranu
e si che torran a bandare a s'atunzu.
Prima pro acudire si prevenin
e poi si nd'istracan da chi 'enin.

Piras
Ma deo non so mancu protestende
ma chelzo chi su palcu no violen
tantu s'atunzu ja si nd'est benzende:
a un'àtera terra si che 'olen.
Però no chelzo chi a dasegus colen
po disturbare a chie est iscultende
prite mi paren tropu ànimas malas
sos chi sa zente inghìrian a palas.

Tucone
Non naro chi est mala sa pretesa
chi calma s'istet e no passizet sa zente
proite su passizu no dat resa
e disturbat su pòpulu presente.
E si bi restat cosa chena intesa
no mi nd'impoltat própiu niente.
Mi', no semus finende ora pro ora
chi bi at tempus de l'intender ancora.

Piras
Deo si custu solù ap'acennadu
ti l'apo nadu po istare atentu
ca tantu no piaghet su chimentu
chi at a chie iscultat disturbadu.
Ma como creo chi su comitadu
nos epat preparadu un'argumentu.
Tando cheret s'esórdiu si lessat
e cun custa otava ja si sessat.

Tucone
De unu modu as rejone, Remundu,
e ja l'aprovo sa proposta tua
chi si lasset su pópulu giocundu
a iscultare, ne rumore ne fua.
Gai podet connòscheresi su fundu:
da chi fit bide ancora 'ogat sa ua
ca si Deu chi est Deu no si nde jogat
bastet chi siat 'ide sa ua 'ogat.

1° TEMA: SA GHERRA - SA PAGHE

Tucone
Però deo la penso digerente
ca iguales no b'at pessamentos
ma paret chi si m'est fata presente
cun cust'idea e in tales intentos.
Pustis d'esser iscrètida sa zente
de sas notiscias de cumbatimentos
ca paghe no bi nd'at in dogni terra:
pro cussu devo cantare sa gherra.

Piras
A mie ja no m'at a dispiàghere
ja chi sa gherra t'an chélfidu dare.
Sa gherra podet tzeltos sudisfàghere
massimalmente po l'arrejonare
ca a tie ti l'an dada a la cantare
ma a la cantare no est a la fàghere.
E deo po no bistare faghe-faghe
ja m'ana dadu a cantare sa paghe.

Tucone
Primu chi como a la fagher no poto
e ja la lasso a Marte e a Bellona.
Dae su bìndighi a su degheoto
sa gherra no mi est pàlfida 'ona
ma como arrejonende a nou noto
chi mi paret iscrètida ogni zona
e-i sa terra paret in lamenta:
chena gherrare no paret cuntenta.

Píras
Eo no be-i chelz'andare a gherra,
no est sa gherra in sas bideas mias.
Mezus mi ch'ando e coltivo sa terra:
a piantare 'ides e olias,
a divider sas rocas perra-perra,
a bi fagher istrada e gallerias,
a dare pane a totu allegramente
ca no m'aggradat a bochire zente.

Tucone
A bochire no gradat e ne intentu
at un'ómine onestu pro istintu.
Ma tue chi a sa terra istas atentu
su suore e podere as cue ispintu
e a chie li mancat s'alimentu
leat su tou ca s'acatat custrintu.
E no ti nde piaghet de seguru:
ses custrint'a gherrare tue puru.

Piras
Tue mi naras: da ch'est apretadu
andat e brincat saltiende su muru
ca su pane gherrende cret seguru
invece s'at su sou baratadu.
Ma si tue che deo fus istadu
sa paghe aias, mi', miradu puru.
S'est chi gherramos altzamos a prua
ma sa gherr"enit dae gulpa tua.

Tucone
Semus disuguales e ritene
chi pro cussu sa cosa no si rispetat.
Tando cheret sa paghe chie istat bene,
chie istat male a sa gherra si ch"etat:
no l'atatat s'isfogu 'e su sambène,
nde faghet meda e àteru nde minetat.
No rispetat a babbu, mama e frade
e-d-est sa gherra una netzessidade.

Piras
Cussos netzessidade chi la crene
ja partin de istintu criminale
e unu fadre insoro, in mente tene,
no lu connoschen e lu cren rivale
==========================
==========================
==========================
==========================

Tucone
==========================
==========================
==========================
==========================
==========================
==========================
==========================
==========================

Piras
Sos gemellos in colpus sunu missos
e los sustenet una fine trama
essende in sa matrice in sos abbissos
paret ch'epan de gherra sa fiama.
Ma cando gherran male b'istan issos
e faghen finas sufrire sa mama.
S'istan in paghe fina a sos concluos
sa mama los allevat totosduos.

Tucone
Sa mama los allevat e los linghet
e leat cuss'atacu pro unu j'ogu
ma a chie lu cumprendet no la fringhet
chi gherradu no an pro disaogu:
gherran ca s'unu a s'àteru che ispinghet
da chi si sapit chi no bastat su logu.
E da sa briga su logu si leat
e dae tando sa gherra s'impreat.

Piras
Però devian sempr'in paghe istare
mancari mesu astrinta sa dimora.
Passentzia bi cheret e penare:
a bellu a bellu largu agatan fora
ca si comintzan primu a si brigare
a s'ora nd"essin innanti 'e s'ora
ca unu leat a s'àteru su pàschere
dae culpa 'e gherrare chena nàschere.

Tucone
Ana rejone de s'isfilare in s'agu
e de andare fines che-i sa seda.
A dognunu piaghet su disvagu,
sa terra, lughe, logu e moneda.
Tando pro foltza chie at logu pagu
invidiat su chi ada logu meda
e de su logu nde cheret sa parte:
no nde li dan e be-i cheret Marte.

Piras
Ma tue chi de gherra ses in preda
ch"essis dae su tou meriagu.
Cres chi gherrende 'alanzas moneda
ca sa gherra lu cres unu divagu.
Andende a nde leare a chie nd'at meda
si gherrat cuddu ti leat su pagu:
tando t'ischitzat che una chibudda
e da su pagu ja torras a nudda.

Tucone
Mancu pro cussu est unu brutu acóplu
a fàghere sa gherra ogni vivente
e podet fagher su bene su própiu
e restat chena nudda su perdente.
Ma chie 'alanzat nde tenet a dópiu
e-d-est allegru ca est possidente.
Tando mannu si tenet ogni istante
chie 'enit de sa gherra triunfante.

Piras
Bides su chi a s'Itàlia at costadu
dae gherrare e bandare cun tegus.
Primu creschet s'italianu Istadu,
gherrat e leat s'imper'a su Negus.
Da chi at tantos palatos fraigadu
poi at peldìdu e-d-est torrada insegus.
Innanti fatu at un'imperu nou
e po s'anzenu at példidu su sou.

Tucone
Mancu pro cussu non lasso s'istima
de fagher una gherra furibbunda.
Ma cantas no nde pelden a sa piuma
poi 'alanzan sa gherra a sa segunda.
E cussidera su Negus, si as anìma,
da chi l'ana leadu terra e unda:
si ch'est torradu a su regnu sou
e acatadu at s'istradone nou.

Piras
Si unu at un'ideà furibbunda
innaltzende a diritu sa camorra
binchet sa prima e parat sa petorra
ma da poi at peldìdu sa segunda.
S'Istadu chi est gherrende est che un'unda
chi est abbulotada a s'anda e torra:
primu s'incrispat e faghet degogliu
e s'iscaza ch'iscudet a s'iscogliu.

Tucone
Chie faghet sa gherra si cuntentat
ca sas gherras sono micidiales
e pro nde pelder tantas no ispaventat
e si lambican sos talentos mentales:
tando modos de gherras noos inventat
e almas noas chin materiales
pro aer sa vitoria cuncessu
ca su mundu est sempr'ln progressu.

Piras
Ammachiadu a gherrare non sias
ch'est trama 'e sos birbantes e do prou.
Cand"essit unu generale nou
chi tenet de gherrare fantasias
ti narat: "Cuddu est s'inimigu tou",
e tue mancu no lu connoschias.
Est a gherrare a t'aer atratu:
est inimigu e nudda non t'at fatu.

Tucone
No be-i impoltat sa riconnoschèntzla,
est àtera impoltàntzia e veridade.
Cando a s'inimigu est in presèntzia
tando isfrutare det s'abbilidade:
cue si devet bider sa potèntzia
chi podet aer tota s'umanidade.
E tocat chi ancora ti projumas
ca s'iscambian usos e costumas.

Piras
Solu sa paghe est su veru disvagu
chi un'ómine a s'àteru l'amigat.
Abbàida un'ómlne imbreagu:
po un'apellu una lite intrigat.
Si 'etat manu ca cumprendet pagu:
chena tenner rej one ja si brigat.
Gai ses tue chi s'ispada aferras
chi po unu motiveddu tando gherras.

Tucone
Prima ja l'ischis in su cumbatimentu
ùsana fustes e frunzas adatas.
Da chi an iscaddadu in perdimentu
e sas mentes astutas si son fatas
chin trabagliu e biza e chin bistentu
inventein s'ispada 'e duas atas
prima 'e ràmine e poi atalzinas:
eco sas famas giustas e genuinas.

Piras
No mi piaghet dè Marte s'iscola
po fagher armas chi faghen segrestu.
Deo apo a fagher una pudajola,
unu serracu po fagher s'innestu.
Sa zente fetat aradu e alzola
e no chilchet de gherra su pretestu.
No nde fetas ispadas pro totue
tantu las faghes e ti 'ochis tue.

Tucone
S'alimentu chi nachi as tue ofeltu
non bastat a bojare iscudu e maglias.
Ma chilchende pro aer bene isceltu
de 'alanzare totu sas bataglias
de ogni minerale an iscobeltu
e chie at diplomas, chie medaglias.
No est che a portare carru e boes
ca cue si distinghen sos eroes.

Piras
Ma deo no ride tenzo de apentos:
mezus trabagliadore che eroe.
Sant'Isidoro at trubadu su 'oe,
at trabagliadu e at fat'alimentos.
Est santu, incoronadu ja l'an oe
e no at cumandadu reggimentos.
Su chi in sa gherra ferramenta impitat
li dan medaglia ma no nde meritat.

Tucone
Lu lodo puru a Santu Isidoro
chi che poniat trigu in su granale
ma pius sa Germania chi at in coro
a tratare de s'arma micidiale
chi chimbe milialdos totu in oro
det versare sa Frantza 'e capitale.
E cussos sì chi fini foltes coros:
no lu faghian chentumiza Isidoros.

Piras
Ma cussos mustraian sas iscaglias
a sa Frantza e ancora a s'Inghilterra.
An invasadu totu sas canaglias
nende: gherrade e invadide terra.
Da ch'an binchìdu paritzas bataglias
a da poi ana példidu sa gherra:
sunu moltos sos gherrleris suos
e-d-est ancora dividida in duos.

Tucone
Unu nde morit e nde naschet chentu
e totu andan chin bidea sutile.
Pro 'alanzare in su cumbatimentu
s'isfoltzat finas un'ómlne vile.
Prima in Cina de sa bùlver'lnventu
an fatu e poi an fatu su fusile.
E selvit bene pro alma gherrera
e pro difesa 'e ómlne e pro fera.

Piras
Ma sos tedescos chi an fomentadu
in s'Europa iscadenan s'abbissu.
Poi nd'an calecunu processadu
e boltas meda in galera nd'an missu:
a Ribbentropo ja l'an impicadu,
Goering avelenadu ja s'est issu.
Primu sa terra tinta l'an a ruju
e sunu moltos cun sa fune a tuju.

Tucone
Ma no impoltat, no, cun sos cannones:
ossèlvadi sa gherra a fundu abberu.
Dae istatzos an fatu fratziones,
poi unu paese chi est sintzeru:
paeses chin paeses e regiones,
dae regiones regnu e poi imperu
ca caminan chin tanta onestade
e aunida est s'umanidade.

Piras
Sa gherra lassat che puzone in ratu
s'ómine ca l'imbestit furibbundu.
Si unu in paghe una domo s'at fatu
sa gherra bi ride I"etat dae fundu.
Da chi nde l'an betadu su palatu
tando si ch'andat a girare mundu
ca at példidu famìlia e fortuna
e det drommire in s'albergo 'e sa luna.

Tucone
Osselva cantu a cambiare mutas
resultat chin onore in sas novellas
chi est su 'antu chi las an distrutas
e no an balanzadu bagatellas:
da ch'an distrutu sas tzltades brutas
las fabbrican de nou pius bellas
ca sos triunfos si sun fatos dignos
de inventare àteros dessignos.

Piras
Ma da chi nd"etan sas domos a terra
sas chi sun foltes che unu nuraghe
tando naran: "Un'àtera nde faghe,
si no podes intrea, nessi a perra".
Ma nde las at betadas una gherra
e las torrat a fagher una paghe
ca tue ses avesu a fagher gai:
ndi 'etas sempre e no nde faghes mai.

Tucone
Las faghes tue ma dae me ti abbales
da chi nd'imbolo ogni pedra e matone.
In sos mios trabaglios triunfales
tando cumando sa populascione
e gai muradores e maniales
no an pius disocupatzione.
A tie ti pariat un'imbagliu:
est unu bene a dare trabagliu.

Piras
Sighi a dare trabagliu 'e continu
po esser bonu e no tenes toltos.
Ma so deo su chi fato sos poltos,
piata, turre, palatu e villinu.
Tue das ite fagher a su bechinu
puite tenes de interrare moltos.
Ma sende in paghe vivet cordiale:
solu calcunu nde morit de male.

Tucone
So eo chi cumando sos batagliones
e los tenzo in campu implegados
e faghen gallerias e cubones
pro si salvare e pro esser famados.
Ello proite fatu an sos cannones
chin sas mitraglias e carros almados?
Própiu a posta pro custu buldellu
e-i su mundu est pius ricu e bellu.

Piras
Eo non chelzo a fagher cannones
ca sun totu 'e bùlvera pienos.
Deo mi ponzo a fagher istradones
==========================
==========================
==========================
Non chelzo armas chi distruin zente:
de cussu no nd'esistat pro niente.

Tucone
Sos istradones faghen sos soldados
e aparinan su ch'est tropu pendente.
Poi andan unidos e aggrupados
da ch'est dogn'alma 'e fogu lughente.
Passan inie sos carros almados:
jughen materiale e-i sa zente
da logos suos a logos istranos
autocarros e ariopranos.

Piras
Pro andare a unu logu 'e altura
est bellu ca b'est s'aria lizera.
Ma a bandare in pacifica crociera
allegramente dogni criatura,
a partire una còpia in vetura
a sa bella ispiaggia 'e s'Alighera.
Ma cando sos aparéchios sun bennidos
dae sas rivas si che sun fuidos.

Tucone
Ja no bi mancat in gherra terrores
però sun totu cosas impoltantes.
In Roma a prima fin totu pastores
e ruzos e ispolcos e ignorantes
ma abbàlda cantas famas e onores:
in su mundu an fama 'e zigantes.
Dae sa gherra insoro micidiale
an balanzadu totu s'istivale.

Piras
Roma 'alanzadu at totu s'istivale
parte cun gherra e parte cun delitos.
Debbellat sos Etruscos e Sannitos
e créschidu an s'insoro capitale.
Da chi diventan fortes e arditos
e chinghen sa coron'imperiale
una gherra los baltzat e recreat
e un'àtera gherra bi lis leat.

Tucone
Ma mira cando allutu an sa lanterna
sos bighinos los an tantu timidos
e dae una rùstica cisterna
faghen palatos bellos, coloridos.
An fatu a Roma, sa tzltade eterna,
e da totu su mundu sun bennidos
chi 'e s'istrutzione est poi mama:
b'acudin pro richesa e pro sa fama.

Piras
Però da chi s'imper'an allargadu
sa richesa non podet pius pàdere.
Tando sa gherra est ch'at comintzadu
a dare pesu a dogni grande làdere:
sos bàrbaros su Danubiu an passadu
e a Roma comintzan a invàdere. S
a gherra tenet, mi', motivos duos:
est cumandada da sos servos suos.

Tucone
Osselva chi sa gherra at sos signales
e tocat, caru meu, chi ti ammentes:
dae pastores a benner reales,
e dae débbiles a si fagher potentes,
prima aunidu an sos materiales
e poi sos telentos de sas mentes
================legge e religione
e poi a su triunfu ch'an chin rejone.

Piras
Nàrami càntu onore e canta fama
Annibale at in Canne meritadu.
A Roma at agiummai assediadu
e los trubat che pastore a un'ama.
Poi sa gherra che lean a Zama
e inie sas famas at lassadu:
perdet sa fama chi alat in manu
e-i su vastu imper'africanu.

Tucone
No est niente si sa solte maligna
==========de vitoria a disfata.
Ma poi chi sa gherra altzat s'insigna
osserva canta gioia chi est grata:
in sas pòveras costas de Saldigna
=========================
=========================
=========================

Piras
No, chi sa gherra nos at isfrutadu
e nos at dadu penas e ruinas:
sos gióvanos che lean e femìnas
e an paritzas domos desoladu.
Sos frutos puru nos ch'ana leadu:
lean sas rosas e betan ispinas.
Invece cando in totu est paghe santa
tando godit sa zente totacanta.

Tucone
Però ammenta cantos disatinos
cando an invasu ch'an fatu e fraggellos.
Cando ch'abbitaian sos Bizantinos
e an mandadu ambosduos Marcellos.
Poi ch'an bidu in totu sos bighinos
a cussas legges si son fatos ribbellos
e los iscacian in pagos istantes:
restados son in Cagliari regnantes.

Piras
Sa Saldigna no at tentu bene mai:
semper gherra at calcadu su terrinu.
Unu l'isfrutat goi e unu gai:
gherrende nd'est bintradu ogni istrotzinu.
Primu s'Ispagna la ponet in guai,
a bellu a bellu si nd"enit Torinu
ca la cherian dominare e prèndere
e nd'intran cun s'iscuja 'e la difendere.

Tucone
Si no cheren de gherra sos turmentos
revudan de sa gherra sos impacios.
Ma sos chi an coraggiu e an talentos
no cheren sempre istare a paliacios.
A produrre a àtere alimentos
totu nde intraian a casacios.
Sos frutos de sa gherra chi meressin
a da chi bi at gherraja si ch"essin.

Piras
Nara ite tentu nd'at Napoleone
ch'at bìnchidu in Marengo e a Jena.
Poi peldet e lu ponen in presone
e l'ana relegadu in Sant'Elèna.
Su leone est torradu che matzone
ch'est moltu mossighende sa cadena.
Chi siat moltu 'ene no be-i creo:
mezus in paghe ch'abbaret che deo.

Tucone
Napoleone fit unu 'e sos leones:
chi sos decoros de Corsica at istesos.
Abbatidu at parltzas natziones
e at arrichidu sos Frantzesos.
Poi chi ruet a concrusiones:
'intran in palte sua sos Ingresos.
Tantu Itàlia, Frantza o Inghilterra
cando s'ingrandin est cando faghen gherra.

Piras
Napoleone sa gherra at ispaltu,
isse Marte in terra si creiat.
Fut che àbbile ch'a su primu assaltu,
padronu ja de s'Europa fiat.
Cando che fut pighende in altu in altu
de no nde ruer mai pensaiat.
Ma chie gherrat contos no si fetat:
unu che l'altzat, s'àteru nde I"etat.

Tucone
Ca cheret gai e su cómpitu est justu
e mustrat coro e mente chin manos
s'at sos terrinos de sàmbene infustu
e onoradu at sos paisanos
coment'at fatu Cesare Augustu
chi est sa glória 'e sos Italianos.
Sos de sa gherra andados son a bolu
ca no si faghet pro su gherreri solu.

Piras
Cesare passad'at su Rubicone
prepotente che unu martziale:
soggiogat dogni galla natzione,
no li resistit perunu rivale.
Poi faghet sa fine 'e su matzone:
lu bressagliat de Brutu su pugnale.
At tropu ambitzione 'ogadu a pizu
e ruet suta s'ispada 'e su fizu.

Tucone
Ma mi des narrer ite disisperu
a da chi 'e totu a morrer son destinos
ca s'ómine devet esser gherrieru:
gherran leones e gherran delfinos.
Cesare morit ma lassat s'imperu
vastu e ricu a sos Quirinos
e mai at a morrer cussa fama:
diciosu babbu e diciosa sa mama.

Piras
Naras chi in gherra ch"essit che leone
e no cretas chi dubbiu bi ponza.
Gherrat ca tenet cussa passione,
at sa fortza brutale e-I sa fronza.
Ma a s'ómlne chi at s'usu 'e sa rejone
a gherrare che isse l'est birgonza
ca chie gherrat mala proa rendet
e chie gherrat est ca no cumprendet.

Tucone
Però cun cussa paghe chi signalas
a istare a Postu no nde ispronas.
A da chi jughes rughes subra palas
si no gherras no domas sas personas
ca a chie no intendet a sas bonas
lu faghet a intender a sas malas.
Da chi 'e sa gherra si proat s'efetu
fena s'impertinente istat chietu.

Piras
S'isperas de los domare ja istas friscu
dae sa paghe abbarrende lontanu.
Cando gherras ti pones in arriscu:
'intras in maladia essende sanu.
Ma ista in paghe che Santu Frantziscu:
fina a su lupu at tocadu sa manu.
Li narat: "Lupu, impara sas rejones
e no gherres pius cun sos anzones".

Tucone
A invader su nùmeru faghen prestu
e iscaturit de sàmbene una fonte.
A tie pius de me est manifestu
chi apenas de Serse ti raconte
sa 'olta chi dae Abidu a Sestu
at intessidu s'istóricu ponte
ca cheriat invader in sos pecos:
ja l'ischin bene sos gherreris grecos.

Piras
Darlu e Serse ana fama 'e mannos
ca cherian sos Grecos dominados.
E poi chi an gherradu tantos annos
a coa bascia si che sun torrados.
Ma proa, proa a contare sos dannos:
cantos navìos e cantos soldados,
canta linna, canta peta, ferru e oro
chi torrados no sun a domo insoro.

Tucone
Ma si lu lassan invader, perdona,
coment'andat sa Grecia, poven'na?
De Macedonia an invasu sa zona,
s'armada est a s'Acala vicina
ma però in s'atacu 'e Maratona,
in s'immortale atacu 'e Salamina
primu 'e totu an distrutu sa flota
e poi an iscapadu dae sa lota.

Piras
Maratona, Micale e Salamina
cun s'Artemìsiu sun zonas de gherra.
Ma proa a mi contare sa ruina,
canta zente est andada suta terra
chi gherrende cun ànima felina
s'an abbeltu su coro perra-perra
gherréndesi e faghìndesi a bucones
comente in masellu sos anzones.

Tucone
Deo ja l'isco, b'at tantas ispinas
in sos atacos de sas natzlones:
assàltana montagnas e man'nas,
distruin benes, distruin persones.
Ma menzus nde distruan a chentinas
pro nde salvare tantos miliones.
A lu 'ides su justu, caru frade?
Salvu s'onore, vida e libbertade.

Piras
Agamennòne teniat podere
e che jughet a Troia un'armada:
bruiat a Troia e l'at arrasada
e si cheriat de su campu mere.
Da ch'est andadu a gherra, sa muzere
cun-d-un'Egistu ja s'est amigada:
sende gherrende sos corros l'at poltu
e da chi nd'est torradu ja l'at moltu.

Tucone
Ma tantu a morrer ja semus naschidos
e a sa molte amos de istare suta
o pro natura o dae individos
pero sa gherra est àtera disputa.
Sos Troianos si che son fuidos
da chi l'an aterrada e l'an alluta.
No nd'ana tentu ne dolu ne pena:
an iscontadu su ratu 'e Elèna.

Piras
Elena puru at semenadu lua,
cussa ja no cheriat riscatada.
Peus po issa chi si ch'est andada
ch'at postu fatu a un'àtera prua.
Ma s'issu fut istadu in domo sua
mancu s'isposa si fut amigada.
A I"ides chi sa gherra est mala cosa:
chilcat s'anzenu e peldet s'isposa.

Tucone
Si son proados chena cumbatimentu
e andan Menelau e Odisseu.
Ana fatu a Priàmu su cuncentu:
"Torra s'isposa ch'est su tesoro meu".
Priamu unidu at su parlamento:
contrariu est bessidu totu intreu.
Da chi no an iscultadu in sas calmas
eco sa gherra e an rejone sas almas.

Piras
Ma no devian fagher sa ruina,
po una feminedda tanta pena
ca cantu e cantu, mi', s'ermosa Elèna
de samben at causadu una pischina
e cando est imbitzada sa femìna
si ch'andat sola-sola a domo anzena.
Cuddu si nd'est devìdu profitare:
faghe che deo e lassabbil'lstare.

Tucone
Ma no as osselvadu su chi an bidu
cando 'énnidos sun a terras suas
ca s'aian chilcadu àteru lidu,
no mi l'ammento ma a narrer mi ajuas.
Ma si an pro sa prima cumpatidu
e ite si cumpatin sa 'e duas?
Ma poi chi sa gherra leat pes
torrados no bi son a sa 'e tres.

Piras
Elena at fatu che-i cudda Frantzisca
chi Lancillotto in s'inferru l'inneret:
nde l'at torrada, nachi fut in chisca
d-unu pretestu po chi in gherra intreret.
Cando nde l'at torrada ja fut frisca:
mezus po gai lassada l'esseret.
L'aiat nadu: "Papadila a mossos,
che-i sa pulpa làssadi sos ossos".

Tucone
A cheres a la narrer sana e franca
chi l'at fata 'e ómine decorosu?
Torrat a Troia a terra bianca
e no bi restat ne domo ne gosu.
A Elena l'aiat in sa banca
pro penetèntzia 'e su sou isposu.
Mancari tenta bene che una canna
ja aiat in domo facia manna.

Piras
Creso fut su prus ricu 'e sa terra
e consultat s'oràculu sintzeru.
A Delfo mandat e in cudda perra
li rispondet s'oràculu fieru:
"Mira, Creso, si tue atacas gherra
tue distrues unu grande imperu".
No l'at cumpresu ca est conca 'e brou:
gherrat e distrut'at s'imperu sou.

Tucone
Tzeltu chi unu det istare disfatu:
Creso peldet e Ciro at binchidu.
Ma a torrare a Elèna ja est adatu,
a la tenner in domo pro cumbidu,
a esser in su pastu, in su piatu
papende a dainanti 'e su maridu.
Dadu chi est torrada a tanta trascia
non det esser istada a cara bascia?

Piras
Elena 'e Menelau est s'ambesue:
deo po cussa gherra no nd'impreo
tantu cando gherramos sende igue
o 'inchidore o peldidore arreo:
nende chi peldo deo peldes tue,
nende chi peldes tue peldo deo.
Ma s'istamos in paghe a sos concluos
fina peldinde 'inchimos ambosduos.

Tucone
Ma nois semus ambosduos peldentes
chi no tenimos ne fama ne glória.
Ma, nara, unu 'e sos cumbatentes
est bisonzu chi 'alanzet sa vitória
e chi onoret patria e parentes:
sos chi l'an fata ti pone in memória
chi sempre si nde narat e favellat:
sa riga 'e s'oro mai si cancellat.

Piras
Cando ti narat un'imperadore:
"Gherra", ti l'est nelzende cun tranellos.
Po l'illuder a unu gherradore
li faghen fina monumentos bellos
ca sun malignos che-i su pastore
chi che jughet belveghes a masellos.
Po mandigare peta e laldos frissos
belveghes morin e s'ingrassan issos.

Tucone
Ma non ti deves sentire sa vida
de fronte a sa fama, caru amigu,
tantu in pagos annos est isparida
e no at fama ca no apeit intrigu.
Est moltu in sa gherra Leonìda
ma no mi ponzas unu granale 'e trigu
de fronte a cussu grande ispartanu
chi afrontat sa molte manu-manu.

Piras
Leonida gherrende in cussa serra
naro ch'esserat mesu conchi-toltu.
A denanti che macu che l'an poltu
nende: "S'ispada po gherrare aferra".
In Termopìli at példidu sa terra,
peldet sa terra e inie ch'est moltu.
Deo no chelzo dare cuss'adiu:
po mi 'ochire a balla mezus biu.

Tucone
No deves dare a un'eroe pesos:
osserva, sa chi naro est veridade
ca cantu in Termòpili los at tratesos
an iscapadu dae sa tzitade.
Ma nemmancu a sa molte si sun resos
e salvadu nd'an grande cantidade.
E cantu istan aprontende s'armada
giran su promontóriu in s'ispada.

Piras
Leonida s'ispada aiat alta
poi ja l'an che cane suterradu.
Finas sa conca nde l'an ismutzadu
e bi l'an posta in sa punta 'e un'alta.
Si Serse in Ecbatana fit istadu
e Leonìda fit istadu in Ispalta
no aian gherradu che iseoltos:
no fin peridos e no fini moltos.

Tucone
Totu semus de morrer sos umanos,
sa vida est passlzeru patrimóniu.
Serse afrontadu at chin sensos sanos
un'armada ch'est forte che dimóriiu:
bochidu at cuddos pagos Ispartanos
ma ja nde l'at pagada chin Mardóniu.
E-i su mundu l'ischit a memoria
chi dae pagos nd"enit sa vitória.

Piras
Mardónlu bi restat cun fastizu
e Leonida at segadu sa trama.
Puite no pregontas una dama
a li 'ochire s'amorosu lizu?
Bae si no pregontas una mama
si est cuntenta a I"ochire su fizu.
Issa ti narat: "Lassamilu igue
e s'as de ti 'ochire 'òchidi tue".

Tucone
Pius de milli mamas mi presenta
chi a sos fizos istrinan bundàntzia.
L'isco, sa mama no restat cuntenta,
però deves comprender s'impoltàntzia
de esser una patria redenta:
mira ch'est tota cue sa sustàntzia.
Pro no tenner sa patria in fastizos
bi cheren postos meidade 'e fizos.

Piras
Sa mama chi no est ànima crua
at a su fizu vera simpatia.
No cheret gherra chi semenat lua,
lutu, odiu, rancore e angostia.
Tue ista in paghe sempre in domo tua
e lassa in paghe a mie 'n domo mia.
No ti lees arma in manu e no t'arrisches:
po gherra no ti chisco ne mi chisches.

Tucone
No si finit igue, bellu meu:
est menzus pagos morre' e tenner terra
ca poi 'enlt s'onore in posseu
e-i su bene e fama a dogni perra.
Su fizu 'e Teti, Achille 'e Peleu,
ja ischiat de morrer in sa gherra:
intantu intrat de su campu in mesu
e fena a benner s'ora no si est resu.

Piras
Teti est istada mama miseràbbile
chi su fizu at immersu po 'alanzu.
Lu diat cherrer sempre invulneràbbile
po no l"ochire inimigu o cumpanzu:
che l'imberghet in s'abba, custu est dàbbile,
e ch'at lassadu fora su calcanzu.
E currinde in su campu che metzanu
est moltu dae una imbelle manu.

Tucone
Deo ja l'isco chi no fit cuntenta
=======================
=======================
=======================
=======================
=======================
=======================
=======================

Piras
Ma Pelide, s'eroe Mirmidòne,
nd'at moltu meda e postu nd'at in lutu.
Cussu si narat ómine leone
chi coro de omìne no at jutu.
Poi Parìde a dardu l'at iscutu,
su dardu l'est intradu in su carrone.
E tando est moltu in miseru abbolotu
e-i sas moltes at pagadu totu.

Tucone
Ma 'ides cantu est onoradu rutu
e-i s'istoria a rigas d'oro at missu.
Pàride invece no at niente frutu
chin-d-una frebba chi at moltu a issu.
Chin su valore sou est ch'an distrutu
a Troia e che la 'etan in s'abbissu:
tando sas ispartanas ischieras
che jughen sas troianas presoneras.

Piras
Ma poi cre' ch'est bènnida sa die
ch'issos puru pianghen, no l'ignoro.
Dae gherrare comente a tie
pelden s'onore ch'aian in coro
mentres si fun istados che a mie
ja funi moltos in su letu insoro.
Tue invece ti ch'andas a cumbàtere
e in su letu tou colcat àtere.

Tucone
Menzus a morrer in su campu 'e s'onore
che morrer in su letu 'e sa muzere.
Ja l'ischis chi dogn'ómine 'e valore
su coraggiu lu mustrat in podere.
Chie morit pro natura a est minore,
chi est peus de s'anzone bi at de crere.
Ma est menzus a morrer in sa lota:
podet benner in sa fuida tota.

Piras
Chie morit astrinta at sa chintolza
e-d-est cussu un'omìne che leone.
No nde li 'ogan a mazu s'iscolza
ne lu 'ochin a colpos de dagone.
Su chi no morit de male est s'anzone
chi morit da su male 'e sa resolza.
Finas s'anzone est su cumpanzu tou
prite l'at moltu su padronu sou.

Tucone
Beru est chi l'at moltu su padronu
e su padronu est ómine, peldeu,
ca s'ómine si devet fagher bonu
e imparare de gherra s'impreu.
Tue 'e Pietro Micca 'ides su donu
chi timidu no at su morrer feu:
issu est moltu de mala manera
pro salvare una pàtria intiera.

Piras
Pietro Micca, si atentu b'istas,
salvat, nachi, e peridu est in guai.
Pensa chi naran sos sotzialistas:
"Ponide mente e no gherredas mai".
Sa gherra cheren cuddos camurristas
chi sa cadrea insoro faghen gai.
Sa gherra su birbante lu favorit
ca si che setzit subra 'e chie morit.

Tucone
A morrer dae Deu ja est comunu
ma si no b'at in sa pàtria lua
si sos bisonzos de gherrare bi sunu
no molzas, nono, a gherrare t'ajua.
A dias cherrer a bi nd'aer unu
de libberare sa famìlia tua?
Proa sa veridade a iscobèrrere
s'a ti la libberare dias chèrrere.

Piras
Ma deo gherra mai no nde atzeto
ca no tenzo 'e gherrare sos pidinos.
Mussolini nariat: "Sos terrinos
mi leo totu, so forte e profeto".
Poi apicadu in piata Loreto
est moltu e l'ana fatu in peighinos.
Chie gherrat no bandat bene mai
ca totu sos chi gherran finin gai.

Tucone
Tue mi naras chi sa gherra no amas
ma osserva sas rejones validores.
O no as bidu 'e ch'andare sas amas
e a si manigare sos laores?
Tando est s'ora 'e acutare sas lamas
e de gherrare contr'a sos pastores
Ca su tou no est su bestiàmene
tue trabaglias e sufris su fàmene.

Piras
Tue cheres chilcare pilu in s'ou
però s'ou de pilu no est pienu.
Su pastore 'onu istat in su sou,
no ch'intrat s'ama a su pàsculu anzenu:
no ti nde leat ne betzu ne nou,
no ti dat ne motivu e ne velenu.
Istas in paghe e vives in totue
ca si b'at gherra sa gulpa l'as tue.

Tucone
Ma custu, mi', in sa gherra no b'inciapat
però osserva comente at de nàschere.
No naro chi su pastore ispinta l'apat,
incontr'a cue no lu chelzo giàschere
però sa robba in campagna l'iscapat,
a su laore si ch'intrat a pàschere.
Da chi no nd'asa arende sas terras
e cando mai pro cussu no gherras?

Piras
Tue pastóriga su masone tou
chi deo t'ispiego sa rejone.
Su muru lu faghimos a cumone,
antzis s'est betzu lu faghimos nou:
ognunu tentat su masone sou
e no faghimos mai chistione.
Si chistione faghimos igue
tando su chi non fùrriat ses tue.